**Vientiane** on Laosin provinssi, joka sijaitsee maan keskiosassa. Sen pinta-ala on 15 610 neliökilometriä. Vuoden 2015 väestönlaskennassa maakunnassa oli 419 090 asukasta. Sen pääkaupunki on Phonhong.

Maantiede
---------

Maisema Van Viengistä.
Vientianen provinssi sijaitsee Vientianen kaupungin ja Luang Prabangin välisen tien varrella, noin 85 km maan pääkaupungista. Kaksi kolmasosaa maakunnasta on vuoristoista, yksi kolmannes tasaisempaa viljelyyn soveltuvaa maata, johon kuuluvat Mekong-joen varren viljavat maat. Laosin korkein vuori Phou Bia (2 819 metriä) sijaitsee tässä maakunnassa. Vang Viengin pikkukaupungin ympäristössä kalkkikivikalliot ovat muodostaneet karstimaata ja luolastoja. Se on matkailijoiden suosimaa aluetta kauniiden maisemiensa, monien urheilumahdollisuuksien ja historiallisten luostariensa takia.

Phou Khao Khouayn luonnonsuojelualueella elää elefantteja, gibboneita ja viherriikinkukkoja. Siellä kasvaa sekä kuivaa ikivihreää metsää että sekametsää. Lisäksi alueella on laajoja havumetsiä ja niiden yhteydessä paloaukeille syntyneitä ruohikkokasvustoja. Suojelualueen yhteydessä on Nam Leukin tekojärvi.

Provinssin matkailunähtävyyksiin kuuluvat useat luolat, vesiputoukset ja temppelit.

Provinssissa on kuusi yli kymmenentuhannen asukkaan kaupunkia tai kuntaa (vuoden 2015 laskennan mukaan): Phonhong, Vangvieng, Viengkham, Meun, Thoulakhom ja Feuang.

Historia
--------

Laot asettuivat Mekong-joen mutkaan 900-luvulla, ja paikkaa hallinnut *meuang* eli kaupunkivaltio menestyi, koska ympäröivä alluviaalitasanko oli hedelmällistä viljelysmaata. Seuraavien vuosisatojen aikana Vientiane oli vuoroin itsenäinen aluekeskus, vuoroin vietnamilaisten, burmalaisten tai siamilaisten vallassa.

Vientianen varhaiset kasvun vuodet ovat sidoksissa Lan Xangin kuningaskuntaan. Kun kuningaskunta, jonka pääkaupunki oli Luang Prabangissa, lähti leviämään kohti Vientianen kaupunkia, se perusti välietapin nykyiseen Vien Vongin kaupunkiin.

Toisen Indokiinan sodan aikana 1963-1971 Yhdysvallat perusti Vien Vongin lähelle lentotukikohdan.

Sodan aikana rojalistit alkoivat rakentaa Nam Ngumin patoa ja tekojärveä. Pato valmistui 1971. Uusi hallitus kaatoi metsät tulevan tekojärven tieltä, ja kun vanhat vuoret muuttivat saariksi, joitakin niistä käytettiin uudelleenkoulutusleireinä.

Talous
------

Hedelmällinen jokilaakso on yksi Laosin tärkeimmistä maanviljelyalueista. Siellä kasvatetaan etenkin riisiä, mutta myös maissia, Jobinkyynelheinää, maniokkia, banaaneita, limettejä, kurkkuja, tamarindejä, tupakkaa ja vesimeloneita. Sen alueella kehitetään myös kalanviljelyä ja kalanjalostusta. Kemianteollisuuden tuotteista suunnitellaan kloridien ja alkalien jalostusta sekä lannoitetuotantoa.

Provinssin julkinen liikenne perustuu linja-autoihin. Vang Viengiin pääsee pääkaupungista noin kolmessa tunnissa, Luang Prabangista seitsemästä tunnissa. Halvempi vaihtoehto on *sawng taew*, avolavapakettiauto, jonka lavalle on rakennettu penkit.

Väestö
------

Vientianessa asuvat laot jaetaan kahteen pääryhmään: alankoalueiden lao loum, ja vuoristoseutujen lao sung. Molemmat ryhmät koostuvat useista alaryhmistä. Vuoristoalueilla elää hmongeja ja yaoja.

Lähteet
-------

1. ↑  Laos cities and provinces *Citypopulation*. Viitattu 7.11.2019.
2. 1 2 3 4  VIENTIANE PROVINCE: NATURE BETWEEN CAPITALS *We are Lao*. Viitattu 8.11.2019.
3. ↑  Vientiane *Tourism Laos*.  Arkistoitu 5.11.2019. Viitattu 8.11.2019.
4. ↑  Phou Khao Khouay *Tourism Laos*.  Arkistoitu 4.9.2017. Viitattu 8.11.2019.
5. ↑  Vientiane province Top Attractions *We are Lao*. Viitattu 8.11.2019.
6. ↑  Cities & Urban Localities *Citypopulations*. Viitattu 8.11.2019.
7. ↑  Vientiane history *Lonely Planet*.  2012.  Arkistoitu 8.3.2011. Viitattu 8.11.2019.
8. ↑  Vientiane *investlaos.gov.la*.  Invest in Laos. Viitattu 8.11.2019.
9. ↑  Getting to Vientiane province *we are Lao*. Viitattu 8.11.2019.
10. ↑  Vientiane Ethnic Diversity *We Are Lao*. Viitattu 8.11.2019.

Aiheesta muualla
----------------

* Kuvia tai muita tiedostoja aiheesta **Vientiane (provinssi)** Wikimedia Commonsissa

LaosLaosin provinssit
**Provinssit:** Attapu | Bokeo | Bolikhamxai | Champasak | Houaphan | Khammouan | Loung Namtha | Luang Prabang | Oudomxai  | Phongsali | Salavan | Savannakhet | Vientiane | Xaignabouli | Xekong | Xieng Khouang

**Kunnat:** Vientiane

**Erityisalueet:** Xaisomboun